Joana Gómez Rosillo, és directora de la Fundació Seira i Professora a la Universitat de Barcelona.
És llicenciada en Administració i Direcció d'Empreses i diplomada en Ciències Empresarials.
Experta en formació, orientació i recursos financers per a les empreses cooperatives coordina la xarxa Financoop per donar suport i millorar l'accés al finançament a les empreses de l'economia social i cooperativa de Catalunya.
Què és Financoop i perquè sorgeix?
Financoop és una xarxa formada per institucions públiques i privades que impulsen i promouen l'accés al finançament i al capital a les empreses de l'economia social i cooperativa de Catalunya.
La Fundació Seira coordina i dinamitza la xarxa, que està formada per institucions de foment del cooperativisme, entitats financeres i inversors de base ètica, cooperativa i social i administracions públiques.
El seu objectiu és incentivar la cooperació i unió d'esforços entre entitats financeres, administracions públiques i les empreses cooperatives i de l'economia social.
Formen part de la xarxa Financoop la pròpia Fundació Seira, Grup Clade, Caixa d'Enginyers, Cajamar, Elkargi, Laboral Kutxa, Fiare Banca Etica, Gicoop, Coop57, Acció Solidària Contra l'Atur, la Direcció General d'Economia Social, el Tercer Sector, les Cooperatives i l'Autoempresa, l'Ajuntament de Barcelona a través del Comissionat d'Economia Cooperativa, Social i Solidària i Consum, l'Institut Català de Finances, Avalis i Acció.
Neix l'any 2012, impulsat per Fundació Seira, la Direcció General d'Economia Social i Cooperatives i la Fundació Caixa d'Enginyers, amb la voluntat d'agrupar totes aquelles entitats financeres amb les quals Fundació Seira signa acords i aliances per donar respostes a les necessitats financeres de les empreses cooperatives, i sempre comptant amb el suport de la Federació de Cooperatives de Treball de Catalunya.
Financoop arriba a la quarta edició, quin balanç en fa la Fundació Seira com a entitat coordinadora i dinamitzadora de la xarxa?
Un balanç molt positiu pels resultats aconseguits a nivell econòmic fins l'actualitat:
- Celebració de tres jornades de finances cooperatives, i estem organitzant la quarta.
En la tercera edició es van repartir més de dos milions d'euros directament en finançament i inversió, i es va anunciar l'obertura de la convocatòria de subvenció Capitalcoop, que ha permès un increment de capitalització del sector superior al milió d'euros l'any 2015 i superior al milió dos-cents mil d'euros l'any 2016.
- Edició de cinc manuals de finances cooperatives, amb l'objectiu de millorar la cultura financera de les empreses cooperatives.
I en aquesta edició d'enguany, estem preparant el sisè manual, un estudi sobre instruments financers innovadors, a escala internacional, focalitzats en la capitalització de les empreses de l'economia social i cooperativa.
A part d'aquests resultats aconseguits, a nivell econòmic és on es visualitza la tasca de la Fundació Seira, per l'enfortiment financer de les empreses cooperatives a través de la seva professionalització i capitalització.
També hi ha un balanç positiu respecte a l'impacte social de la pròpia xarxa i la tasca de la Fundació Seira com a coordinadora i dinamitzadora de la mateixa.
És l'impuls d'un nou ecosistema financer cooperatiu i social amb capacitat de transformació i incidència, que treballa al servei de l'economia productiva, basat en les persones, compartint valors com la independència, la cooperació, la unió d'esforços, la transparència i la confiança.
L'enfocament del Financoop d'enguany gira entorn de la internacionalització de les finances cooperatives, quins objectius es persegueix?
L'accés al finançament de l'economia social en el seu conjunt ha millorat molt en aquests últims anys, això no treu que encara moltes entitats tinguin dificultats per accedir-hi.
Però podem dir que alguns dels obstacles més importants s'han superat a través de la millora de la cultura financera, així com l'apropament a entitats financeres convencionals perquè tinguin més enteniment de les dinàmiques pròpies del nostre sector.
Tot i així, un dels temes claus en aquesta millora de l'accés al finançament és l'impuls i consolidació d'aquest ecosistema financer que representa Financoop, amb entitats financeres i inversors propis del sector de l'economia social i cooperativa - que comparteixen els mateixos valors, com és la banca ètica, cooperativa i social-, i el recolzament a nivell polític, tant pel govern de la Generalitat de Catalunya com pel propi Ajuntament de Barcelona.
Per tant, aquest estudi no es centra tant en aquest accés al finançament al préstec o crèdit convencional, sinó en experiències internacionals en accés al capital.
Parlem de l'entrada d'inversors i capital però mantenint els principis cooperatius: el control de l'empresa en mans dels seus membres.
Els projectes cooperatius i de l'economia social que veurem en aquesta jornada pertanyen a sectors estratègics com l'energia, l'accés a l'habitatge, o l'educació, on els volums de capital necessaris són molt més elevats.
Aquest estudi pretén exposar experiències d'aquest tipus, on s'han implicat actors molt diferents, perquè ens serveixi d'inspiració aquí a Catalunya.
És el mateix que en el seu moment es va aconseguir amb el programa Capitalcoop, inspiració de l'experiència italiana de Banca Popolare Etica, que es va exposar en una de les jornades anteriors.
Aquesta experiència és avui una realitat adaptada al nostre territori.